Hoe besluit jy op ‘n genre? | SKRYWERS SKRYF
← Hoe skryf jy?
Die perfekte held! →
Hoe besluit jy op ‘n genre?
‘n Beginnerskrywer het my vanoggend hierdie vraag gevra en toe het dit my aan die dink gesit:
1. Dit is so dat dit die beste is om dit te skryf wat jy geniet om te lees, want as jy al baie van ‘n spesifieke genre gelees het, sal jy dit seker makliker vind om in daardie genre te skryf. Om een of twee boeke te lees van ‘n genre gaan jou ook nie veel van daardie soort boeke leer nie. Dit sou dom wees om bv. wetenskapfiksie te probeer skryf as jy nog nooit eens so ‘n boek gelees het of slegs ‘n paar daarvan onder oë gehad het nie. Jy het ‘n meer algemene indruk van daardie genre nodig.
2. As jy wyd lees en nie kan besluit op ‘n genre nie, is dit miskien ‘n goeie plan om ‘n eerste hoofstuk van verskillende genres te probeer en te kyk watter een pas die beste by jou skryfstyl en jou belangstelling.
3. Dit is ‘n erkende feit dat die romanse ‘n goeie leerskool is vir ‘n skrywer omdat sulke reekse gewoonlik onderworpe is aan sekere vereistes wat gevolg moet word. Die skrywer leer dus ‘n baie nodige dissipline aan wat jou goed te staan kan kom in enige genre.
WANNEER IS ‘N ROMANSESKRYWER DUS GEREED OM AAN TE BEWEEG NA ENKELTITELS?
1. Sukses in een genre beteken nie noodwendig dat jy dieselfde sal kan bereik in ‘n ander een nie. Jy moet baie lees van die nuwe genre wat jy wil aanpak, suksesvolle skrywers se werk bestudeer en mooi oplet hoe dit van joune verskil. Lees ook handboeke oor die onderwerp of woon skryfkursusse by. Sien jy kans daarvoor? Probeer is sekerlik die beste geweer.
2. Wanneer jy ‘n storie-idee het wat hom beter sal leen tot die verwikkeldheid van ‘n roman eerder as ‘n romanse, is jy moontlik gereed om die stap te waag om aan te beweeg na ‘n enkeltitel.
3. Maak ook seker jy weet wat die uitgewers se vereistes vir daardie spesifieke genre is voordat jy wegval en skryf.
4. Die beste sou wees om ‘n voet in die deur te hou by die genre wat jy vantevore geskryf het indien jou pogings in die nuwe genre dalk sou misluk – net vir veiligheid, natuurlik!
Hierdie is nie akademiese kennis nie, dis bloot hoe ek dit vir myself uitgeredeneer het.
By Madelie Human  Posted in Inligting vir skrywers,Skryfdinge,Skryfwenke,Skrywerontwikkeling
2 comments on “Hoe besluit jy op ‘n genre?”
Julie 27, 2010 @ 5:25 vm
Wat dink ek? Ek dink jy het dit perfek opgesom!
Julie 28, 2010 @ 12:10 nm
In die kol, Madelie. En ek stem 100% saam dat die romanse ‘n baie goeie leerskool is weens die dissipline om by die riglyne te hou.